El Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya, regula en el seu títol XII la delegació de competències als ens locals i n'estableix el procediment i els mecanismes adequats.
En concret, els articles 137, apartats 1 i 2, 138 apartat 1 i 139 del referit Text refós possibiliten que l'Administració de la Generalitat mitjançant un acord exprés adoptat pel Govern delegui l'exercici de competències pròpies als ens locals de Catalunya, com és el cas dels consells comarcals, els quals hauran d'exercir les potestats inherents a aquestes, sense que, no obstant això, se n'alteri la titularitat.
L'experiència de delegació de competències en matèria de resolució de conflictes de consum, tasques d'inspecció i campanyes de control al Consell Comarcal de l'Alt Urgell, Consell Comarcal del Baix Camp, Consell Comarcal del Baix Ebre, Consell Comarcal del Baix Empordà, Consell Comarcal del Baix Penedès, Consell Comarcal del Berguedà, Consell Comarcal del Conca de Barberà, Consell Comarcal de la Garrotxa, Consell Comarcal del Montsià, Consell Comarcal d'Osona i el Conselh Generau d'Aran, en els exercicis 2002 i 2003; al Consell Comarcal de l'Alt Empordà, Consell Comarcal del Bages, Consell Comarcal del Pallars Jussà, Consell Comarcal de la Ribera d'Ebre i el Consell Comarcal de la Terra Alta en l'exercici 2004; al Consell Comarcal de l'Anoia, Consell Comarcal del Pla d'Urgell, Consell Comarcal del Priorat i el Consell Comarcal de la Selva en l'exercici 2006 i al Consell Comarcal del Pla de l'Estany i el Consell Comarcal del Pallars Sobirà en l'exercici 2008 ha estat molt positiva.
El Consell Comarcal de l'Alt Camp, el Consell Comarcal de l'Alt Penedès, el Consell Comarcal del Ripollès i el Consell Comarcal del Solsonès estan interessats en l'exercici de competències d'informació, formació, educació i de resolució de conflictes en matèria de consum a través de la mediació i l'arbitratge i l'exercici de competències de prospecció i control de productes, béns i serveis en matèria de disciplina del mercat i de defensa dels consumidors i usuaris, en el marc del que preveu la Llei 1/1990, de 8 de gener, de disciplina del mercat i de defensa dels consumidors i usuaris.
L'acceptació de les competències per part dels consells comarcals esmentats es concretarà per a l'exercici 2009 i següents mitjançant la signatura d'un conveni en el qual també es definirà el procediment, les tasques i els mitjans per a l'exercici de les funcions delegades i el finançament corresponent.
En conseqüència, a proposta del conseller d'Economia i Finances, el Govern de la Generalitat
Delegar en els consells comarcals inclosos a l'annex del present Acord les competències següents:
a) Atenció al públic en una oficina presencial amb un rètol que identifiqui de forma clara l'oficina d'informació a les persones consumidores.
b) Informació a les persones consumidores i usuàries sobre els seus drets i la forma d'exercir-los.
c) Atenció a les consultes, reclamacions i denúncies de les persones consumidores i usuàries.
d) Tramitació de les reclamacions presentades i portar a terme les mediacions que en derivin.
e) En el cas que la mediació no fos possible i s'opti per l'arbitratge de consum, donar trasllat de la sol·licitud a la Junta Arbitral de Consum de Catalunya o a les seccions territorials de l'Agència Catalana del Consum.
f) Actuar com a secretari de tribunals arbitrals quan es constitueixin a la comarca.
g) Foment de la mediació i l'arbitratge com a vies de resolució de conflictes en matèria de consum i foment de l'adhesió d'empreses i entitats a la Junta Arbitral de Consum de Catalunya.
h) Realització de tasques inspectores, si s'escau, i de les diligències prèvies que derivin de la presentació d'una denúncia.
i) Desplegament a la comarca de les campanyes d'inspecció i de control sistemàtic programades periòdicament per l'Agència Catalana del Consum, d'acord amb les instruccions i els protocols que s'estableixin.
j) Realització de la presa de mostres i les anàlisis necessàries de productes i bens, si s'escau, quan es produeixi una denúncia o quan així s'indiqui, per als productes assenyalats en els protocols de les campanyes i del control sistemàtic.
k) Atenció a les alertes referents a productes perillosos que li siguin adreçades des del Agència Catalana del Consum, tramitant-les d'acord amb les instruccions assenyalades per a cada una d'elles.
l) Preparació i realització, quan convingui, de sessions d'informació, formació i educació sobre temes relacionats amb consum amb ajuntaments, associacions de consumidors, gremis, associacions o federacions de comerciants o empreses prestadores de serveis i centres educatius de la comarca, en coordinació amb les seccions territorials de l'Agència Catalana del Consum de la seva demarcació i/o la unitat central de l'Agència Catalana del Consum a fi de difondre millor la política de consum de la Generalitat de Catalunya.
Aquesta delegació finalitzarà el 31 de desembre de l'any 2009 i podrà prorrogar-se anualment a través de la signatura dels corresponents convenis de col·laboració.
A fi que les actuacions delegades puguin dur-se a terme d'acord amb les finalitats previstes, l'Agència Catalana del Consum signarà un conveni amb cadascun dels consells comarcals en el qual es concretarà el procediment, les tasques i els mitjans per a l'exercici de les funcions delegades, l'import que s'abonarà per al seu finançament i els indicadors per avaluar l'efectivitat de l'acció.
L'Administració de la Generalitat es reserva les facultats de direcció i control que preveu l'article 139 del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril.
L'organització per a l'exercici de la competència delegada correspondrà als consells comarcals respectius, i respectarà la normativa aplicable i les facultats reservades a l'Administració de la Generalitat, de conformitat amb l'apartat anterior.
Aquesta delegació de competències resta condicionada a l'acceptació pel Consell Comarcal respectiu mitjançant la signatura del conveni corresponent, i per tant, l'esmentada delegació no serà efectiva fins aquell moment.
La signatura del conveni o de les seves pròrrogues s'haurà de publicar en el Diari Oficial de la Generalitat de Catalunya per a la deguda difusió de la delegació de competències.